ธปท.ออกหนังสือเวียนแจงธนบัตรแดงแลกคืนได้
ธปท.แนะประชาชนที่ถือครองธนบัตร 100 บาท ที่มีข้อความทักษิณกลับชาติมาเกิด หากไม่สบายใจนำมาแลกฉบับใหม่ได้เต็มราคา ที่สาขาธนาคารพาณิชย์ และธนาคารออมสินทั่วประเทศ เหตุธนบัตรที่มีการขีดเขียนข้อความใดๆมากถือว่าไม่เหมาะสมจะใช้หมุนเวียน
10 มิ.ย. 2553

ธปท.แนะประชาชนที่ถือครองธนบัตร 100 บาท ที่มีข้อความทักษิณกลับชาติมาเกิด หากไม่สบายใจนำมาแลกฉบับใหม่ได้เต็มราคา ที่สาขาธนาคารพาณิชย์ และธนาคารออมสินทั่วประเทศ เหตุธนบัตรที่มีการขีดเขียนข้อความใดๆมากถือว่าไม่เหมาะสมจะใช้หมุนเวียน
ธนาคารแห่งประเทศไทย (ธปท.) ออกหนังสือชี้แจงฉบับที่ 23/2553 เมื่อวันที่ 10 มิ.ย.ถึงกรณีที่มีการส่งต่อจดหมายอิเล็กทรอนิกส์เกี่ยวกับภาพด้านหลังธนบัตรชนิดราคา 100 บาท มีข้อความประทับด้วยอักษรสีแดง ก่อนหน้านี้ซึ่งมีเนื้อความเกี่ยวข้องกับการความขัดแย้งแย้งทางการเมืองในขณะนี้ เนื่องจากเนื้อความเกี่ยวข้องกับพ.ต.ท.ทักษิณอดีตนายกฯ กระทั่งมีการร้องเรียนจากประชาชนว่า ธนาคารพาณิชย์หลายแห่งไม่ยอมรับแลกคืน เนื่องจากเห็นว่าไม่ใช่ธนบัตรชำรุดนั้น 
ธปท.ได้พิจารณาจากกรณีนี้แล้วมีความเห็นว่า ดังนี้ 1. ธนบัตรที่มีรอยขีดเขียนหรือประทับตรานั้น ถือว่าเป็นธนบัตรที่ไม่เหมาะสมต่อการใช้หมุนเวียน ตามมาตรฐานที่ ธปท.ได้กำหนดไว้ในคู่มือเกณฑ์คุณภาพธนบัตรไทย และหากพิสูจน์ได้ว่าเป็นธนบัตรจริง ก็สามารถแลกค่าได้เต็มจำนวน และขอให้สถาบันการเงินที่ได้รับธนบัตรดังกล่าวรวบรวมส่ง ธปท. ต่อไป
2. หากประชาชนประสงค์ขอแลกเปลี่ยนเป็นธนบัตรฉบับใหม่ สามารถนำไปติดต่อขอแลกเปลี่ยน ได้ที่ธนาคารออมสินหรือธนาคารพาณิชย์ทั่วประเทศ และ 3. เพื่อให้อายุการใช้งานของธนบัตรยาวนานและสามารถใช้ธนบัตรได้เต็มอายุการใช้งาน เพื่อลดค่าใช้จ่ายในการพิมพ์ธนบัตรใหม่ของประเทศ ธปท.ขอความร่วมมือให้หลีกเลี่ยงการขีดเขียนหรือประทับตราใด ๆ ลงบนธนบัตร เพื่อให้ธนบัตรสะอาด น่าใช้  และไม่มีข้อติติงในการใช้ธนบัตรดังกล่าวต่อไป